b'\n_START_ARTICLE_\nAntonio Nocerino\n_START_SECTION_\nKlubbkarriere\n_START_PARAGRAPH_\nNocerino startet sin fotballkarriere med ungdomsfotball hos Juventus i 1997. Han ble flyttet opp i f\xc3\xb8rstelagstroppen i 2003, men fikk ikke spille noen seriekamper for klubben. I stedet ble han l\xc3\xa5nt ut til US Avellino i Serie B ut 2003/2004-sesongen. I 2004 meldte han overgang til Genoa CFC som f\xc3\xb8lge av at klubbe kj\xc3\xb8pte en andel i spilleren. Han fikk kun spille fem seriekamper p\xc3\xa5 to \xc3\xa5r for Genoa, men ble l\xc3\xa5nt ut til klubbene Catanzaro, Crotone og Messina, hvor han jevnt over fikk moderat med spilletid. I 2006 meldte han overgang til Piacenza Calcio, hvor han etablerte seg p\xc3\xa5 f\xc3\xb8rstelaget og spilte 37 kamper og scoret seks m\xc3\xa5l i 2006/2007-sesongen.\n_START_SECTION_\nJuventus\n_START_PARAGRAPH_\nSommeren 2007 valgte Juventus \xc3\xa5 kj\xc3\xb8pe Piacenzas halvdel i Nocerino for 3,7 millioner euro. Han fikk sin f\xc3\xb8rstelagsdebut for klubben i \xc3\xa5pningskampen i 2007/2008-sesongen mot Livorno Calcio, som Juventus vant 5\xe2\x80\x931. I perioden etter denne kampen ble Nocerino regelmessig tatt ut p\xc3\xa5 f\xc3\xb8rstelaget av manager Claudio Ranieri. I den p\xc3\xa5f\xc3\xb8lgende 2008/2009-sesongen fikk han f\xc3\xa6rre kamper, som f\xc3\xb8lge av at Juventus hadde signert Mohamed Sissoko, men han klarte likevel \xc3\xa5 opptre i 32 seriekamper.\n_START_SECTION_\nPalermo\n_START_PARAGRAPH_\nDen 30. mai 2008 ble Nocerino solgt til US Citt\xc3\xa0 di Palermo i en avtale verdt 7,5 millioner euro og hvor Amauri Carvalho de Oliveira fra Palermo gikk motsatt vei. Hann fikk sin debut for de rosa mot AS Roma den 13. september 2008 og fikk starte samtlige kamper i f\xc3\xb8rste halvdel av sesongen som defensiv partner til den mer offensive midtbanespilleren Mark Bresciano. Han ble siden brukt som reserve og fikk 33 kamper i sin f\xc3\xb8rste sesong for Palermo._NEWLINE_I 2009/2010-sesongen fikk han igjen tillit i startoppstillingen som f\xc3\xb8lge av at Walter Zenga ble utnevnt ny trener, og noterte seg for 35 seriekamper og tre m\xc3\xa5l for Palermo. I den p\xc3\xa5f\xc3\xb8lgende sesongen spilte han 49 kamper i alle turneringer Palermo deltok i. Totalt spilte han 106 seriekamper og scoret seks m\xc3\xa5l frem til sommeren 2011.\n_START_SECTION_\nAC Milan\n_START_PARAGRAPH_\nDen 31. august 2011 p\xc3\xa5 overgangsvinduets siste dag ble Nocerino solgt til AC Milan p\xc3\xa5 en overgangssum verdt 500 000 euro, hvor han signerte under p\xc3\xa5 en kontrakt med en varighet p\xc3\xa5 fem \xc3\xa5r. Han debuterte for klubben i sesongens f\xc3\xb8rste kamp, hvor han kom inn som innbytter for Alberto Aquilani, som ogs\xc3\xa5 var debutant for Milan. Nocerinos f\xc3\xb8rste m\xc3\xa5l for Milan kom i kampen mot gamleklubben Palermo den 15. oktober samme \xc3\xa5r. P\xc3\xa5 grunn av skader p\xc3\xa5 midtbanen hos Milan fikk han tillit av trener Massimiliano Allegri, og fikk 35 seriekamper og ti m\xc3\xa5l i sin f\xc3\xb8rste sesong for Milan.\n_START_SECTION_\nInternasjonal karriere\n_START_PARAGRAPH_\nNocerino har flere aldersbestemte kamper for Italia og var kaptein for den italienske OL-troppen under Sommer-OL 2008 i Beijing, som tapte i kvartfinalen til fordel for Belgia. Nocerino fikk sin landslagsdebut for Italias herrelandslag i vennskapskampen mot S\xc3\xb8r-Afrika den 17. oktober 2007. Han ble tatt ut i den italienske troppen til EM i fotball 2012 i Polen og Ukraina av landslagstrener Cesare Prandelli.'